C 298/34

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 298/15)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Vinagre del Condado de Huelva”

EU br.: PDO-ES-0724-AM01 – 19.7.2017.

ZOI (X) ZOZP ( )

1. Skupina koja podnosi zahtjev i legitiman interes

Naziv: Consejo Regulador de las denominaciones de origen „Condado de Huelva”, „Vinagre del Condado de Huelva” y „Vino Naranja del Condado de Huelva” (Regulatorno tijelo za oznake izvornosti „Condado de Huelva”, „Vinagre del Condado de Huelva” i „Vino Naranja del Condado de Huelva”).

Adresa: Plaza Ildefonso Pinto, s/n. 21710 Bollullos Par del Condado (Huelva) ESPAÑA Tel. +34 959410322 Faks +34 959413859 E-pošta cr@condadodehuelva.es

Legitiman interes skupine koja podnosi zahtjev temelji se na činjenici da je to tijelo odgovorno za upravljanje zaštićenom oznakom izvornosti „Vinagre del Condado de Huelva” i da je bilo prvotni podnositelj zahtjeva za registraciju tog naziva.

2. Država članica ili treća zemlja

Španjolska

3. Rubrika specifikacije proizvoda na koju se odnosi izmjena

☐ Naziv proizvoda

☒ Opis proizvoda

☐ Zemljopisno područje

☒ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo (nadzorno tijelo i zakonodavni zahtjevi)

4. Vrsta izmjena

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

5.1. Opis proizvoda

1. Mijenjaju se sljedeći stavak u odjeljku B.1. „Definicija” specifikacije i točka 3.2. jedinstvenog dokumenta: i) izvorni tekst: „Vinagre del Condado de Huelva” jest vinski ocat dobiven octenim vrenjem vina koje je certificiralo regulatorno tijelo oznakom izvornosti „Condado de Huelva.” ii) nova formulacija: „Vinagre del Condado de Huelva” jest vinski ocat dobiven octenim vrenjem certificiranog vina s oznakom izvornosti „Condado de Huelva.” iii) razlog: Briše se podatak da je vino certificiralo regulatorno tijelo da bi sukladnost proizvoda sa specifikacijom proizvoda moglo certificirati bilo koje drugo tijelo koje je akreditirano za tu zadaću. Izmjene se moraju unijeti i u sve odjeljke specifikacije proizvoda koji se odnose na ove aspekte.

2. Mijenjaju se točka 1. u odjeljku B.3. „Karakteristike ocata” i točka 3.2.1. jedinstvenog dokumenta: i) izvorni tekst: „1. Vrijednosti dobivene analizama zaštićenih ocata moraju se nalaziti unutar sljedećih granica.” ii) nova formulacija: „1. Vrijednosti dobivene analizama starih zaštićenih ocata moraju se nalaziti unutar sljedećih granica.” iii) razlog: Prema trenutačnim specifikacijama proizvoda teško je zadovoljiti uvjete za neostarjele octe jer ih je vrlo malo certificirano iako imaju sve karakteristike i tipične značajke povezane sa zemljopisnim podrijetlom. Karakteristike navedene u trenutačnom opisu temelje se na analizi starih ocata, što znači da nije zajamčeno da će neostarjeli octi biti sukladni s njima. Za neostarjele je octe zajamčena povezanost jer su proizvedeni od iste sirovine kao stari octi, tj. od vina s oznakom izvornosti „Condado de Huelva”.

3. Brišu se točka 1. podtočka (e) u odjeljku B.3. specifikacije i točka 3.2.1.(e) jedinstvenog dokumenta: i) izvorni tekst: „e) Sadržaj prolina: najmanje 300 mg/l.” ii) nova formulacija: Briše se točka 1. podtočka (e) u odjeljku B.3. iii) razlog: Briše se specifikacija za parametar prolina. Riječ je o indeksu za postupke otkrivanja koji su zabranjeni u proizvodnji octa jer su njegova prisutnost i koncentracija izravno povezane s podrijetlom sirovine, tj. vina. Dakle, na temelju ovog indeksa razlikuju se ocat dobiven vrenjem i umjetni ocat dobiven iz izvora koji nisu vino. Specifikacija suhog ekstrakta i pepela može imati istu funkciju jer su oba parametra povezana s čistoćom podrijetla octa. Stoga je suvišno navoditi sadržaj prolina. Ovaj argument podržava činjenica da kompendij metoda analize za vinski ocat Međunarodne organizacije za vinogradarstvo i vinarstvo (OIV) ne sadržava kemijsku ocjenu sadržaja prolina te ne postoje službene metode analize, kao što postoje za suhi ekstrakt i pepeo.

4. Brišu se točka 2. u odjeljku B.3. specifikacije i točka 3.2.2. jedinstvenog dokumenta: i) izvorni tekst: „2. Maksimalne količine sljedećih tvari iznose kako je navedeno u nastavku: a) živa: 0,05 ppm; b) arsen: 0,5 ppm; c) olovo: 0,5 ppm; d) cink i bakar: 10 mg/l; e) željezo: 10 mg/l; f) sulfat: 2 g/l, u obliku kalijeva sulfata; g) klorid: 1 g/l, u obliku natrijeva klorida.” ii) nova formulacija: Briše se točka 2. u odjeljku B.3. iii) razlog: Kada je registrirana oznaka izvornosti „Vinagre del Condado de Huelva”, pravni okvir za ocat u Španjolskoj koji odgovara izbrisanim podacima bio je određen Kraljevskom uredbom 2070/1993 od 26. studenog 1993. o odobravanju tehničkih i zdravstvenih propisa za proizvodnju i stavljanje ocata na tržište. Budući da su higijenski i zdravstveni zahtjevi Kraljevske uredbe 2070/1993 od 26. studenog 1993. usklađeni s više međusektorskih odredbi EU-a, članci ovog standarda koji se odnose na te zahtjeve stavljeni su de facto izvan snage. Kad je riječ o higijenskim i zdravstvenim zahtjevima koje ne obuhvaća specifikacija, proizvođači ocata „Vinagre del Condado de Huelva” moraju se pridržavati specifičnih zahtjeva iz specifikacije za octe i mjerodavnog španjolskog zakonodavstva.

5. Brišu se točka 3. u odjeljku B.3. specifikacije i točka 3.2.3. jedinstvenog dokumenta: i) izvorni tekst: „3. Kromatska analiza transmisijskom kolorimetrijom daje sljedeće vrijednosti: a) maksimalna vrijednost jasnoće (L*): 93 %; b) prosječni intenzitet boje izražen u obliku zasićenosti (C ab): veći od 20 jedinica.” ii) nova formulacija: Briše se točka 3. u odjeljku B.3. iii) razlog: Briše se i kemijska ocjena intenziteta i jasnoće boje. Stoga se te specifikacije, koje nisu navedene u kompendiju metoda analize za vinski ocat OIV-a, odnosno ne postoje službene metode analize, smatraju suvišnima u odnosu na organoleptičku karakterizaciju boje.

6. Nova točka 2. dodana je odjeljku B.3. specifikacije i nova točka 3.2.2. dodana je jedinstvenom dokumentu: i) izvorni tekst: Izvorni tekst ne postoji. ii) nova formulacija: „2. Vrijednosti dobivene analizama neostarjelih zaštićenih ocata moraju se nalaziti unutar sljedećih granica: a) minimalni ukupni sadržaj octene kiseline: 60 g/l; b) topivi suhi ekstrakt: najmanje 1,30 g po litri i postotnom bodu octene kiseline; c) sadržaj acetoina: najmanje 35 mg/l.” iii) razlog: Kao što je navedeno u izmjeni 2. ovog zahtjeva, specifikacija je opisivala samo stare octe. Stoga će se sada opisati i neostarjeli octi. Za neostarjele je octe zajamčena povezanost jer su proizvedeni od iste sirovine kao stari octi, tj. od vina s oznakom izvornosti „Condado de Huelva” proizvedenih od sorte grožđa Zalema, koja je domaća i isključiva za oznaku izvornosti „Condado de Huelva”. Topivi suhi ekstrakt i acetoin prisutni su u većim količinama nego što je propisano španjolskim zakonodavstvom.

7. Mijenja se definicija proizvoda „Vinagre del Condado de Huelva” u odjeljku B.4.1. specifikacije i pod slovom (a) odjeljka „Vrste octa” u točki 3.2. jedinstvenog dokumenta: i) izvorni tekst: „Ocat proizveden octenim vrenjem vina i certificiran oznakom izvornosti „Condado de Huelva” s ostatnim sadržajem alkohola iz upotrijebljenog vina do 0,5 % vol.” ii) nova formulacija: „Ocat proizveden octenim vrenjem vina s oznakom izvornosti „Condado de Huelva” i ostatnim sadržajem alkohola iz upotrijebljenog vina do 1,5 % vol.” iii) razlog: Riječ „certificiran” u definiciji briše se u skladu s izmjenom 1. Definicija se odnosi na neostarjeli ocat. U skladu s izmjenama 4. i 6. briše se zahtjev da ostatni alkohol ne smije prekoračiti 0,5 % vol. i parametar se usklađuje s parametrom koji je propisan španjolskim zakonodavstvom (1,5 % vol.).

8. Mijenja se organoleptička analiza u odjeljku B.4.1. specifikacije i pod slovom (a) odjeljka „Vrste octa” u točki 3.2. jedinstvenog dokumenta To odgovara organoleptičkoj analizi neostarjelog octa: i) izvorni tekst: „Izgled: boja je svijetložuta do svijetlo jantarna, što je primjereno za ocat s oznakom izvornosti ‚Condado de Huelva’. Okus: blag vinski okus uravnotežene kiselosti. Dugotrajan, s primjesama jabuke sorte Zalema.” ii) nova formulacija: „Izgled: svijetložute do jantarne boje, laganog intenziteta. Okus: blag vinski okus uravnotežene kiselosti. Dugotrajan, s primjesama koštuničavog voća.” iii) razlog: Mijenja se organoleptička analiza te su postavljene objektivne, kvantitativno odredive i mjerljive vrijednosti da bi gospodarski subjekti mogli jamčiti relevantne provjere proizvoda i da bi se osiguralo certificiranje trećih strana u vezi s tijelima nadležnima za ocjenu sukladnosti. Brišu se književni opisi koji se ne mogu certificirati, npr. „primjereno za ocat s oznakom izvornosti ‚Condado de Huelva‘”, i u odjeljak se dodaju termini koje upotrebljavaju komisije organoleptičkih ocjenjivača. U ovom se slučaju, primjerice, „jabuka” mijenja u „koštuničavo voće”.

9. Pojednostavnjuju se upućivanja na tri podvrste octa u odjeljku B.4.2. specifikacije i pod slovom (b) odjeljka „Vrste octa” u točki 3.2. jedinstvenog dokumenta: „Vinagre Viejo Condado de Huelva Solera” mijenja se u „Vinagre Solera”, „Vinagre Viejo Condado de Huelva Reserva” mijenja se u „Vinagre Reserva”, a „Vinagre Viejo Condado de Huelva Añada” mijenja se u „Vinagre Añada”. Razlog: Termini za stare octe pojednostavnjuju se uklanjanjem riječi „Viejo Condado de Huelva” da bi na oznakama bilo manje teksta. U svim će slučajevima obavezan tekst „Vinagre del Condado de Huelva” biti naveden na etiketi.

10. Poboljšava se organoleptička karakterizacija za „Vinagre Reserva” u odjeljku B.4.2. specifikacije i pod slovom (b)(2) odjeljka „Vrste octa” u točki 3.2. jedinstvenog dokumenta: i) izvorni tekst: „Miris: agresivan miris vrlo kiselog intenziteta s notama vrhunskog vina ‚Condado de Huelva‘, sušenih smokava i grožđica. Okus: suh, vrlo kiseo na nepcu.” ii) nova formulacija: „Miris: snažan miris vrlo octenog intenziteta s primjesama sušenog voća. Okus: kiseo na nepcu.” iii) razlog: Mijenja se organoleptička analiza te su postavljene objektivne, kvantitativno odredive i mjerljive vrijednosti da bi gospodarski subjekti mogli jamčiti relevantne provjere proizvoda i da bi se osiguralo certificiranje trećih strana u vezi s tijelima nadležnima za ocjenu sukladnosti. Kao što je prethodno navedeno, brišu se književni opisi koji se ne mogu certificirati, npr. „s primjesama vrhunskog vina ‚Condado de Huelva‘” i „koja odražava svilenkasti glavni dio octa”, i u odjeljak se dodaju termini koje upotrebljavaju komisije organoleptičkih ocjenjivača. U ovom se slučaju, primjerice, „sušene smokve i grožđice” mijenjaju u „primjese sušenog voća”.

11. Poboljšana je organoleptička karakterizacija za „Vinagre Añada” u odjeljku B.4.2. specifikacije i pod slovom (b)(3) odjeljka „Vrste octa” u točki 3.2. jedinstvenog dokumenta: i) izvorni tekst: „Izgled: intenzivna boja mahagonija koja odražava svilenkasti glavni dio octa, jakog intenziteta. Miris: snažni octeni mirisi s notama likerskih vina i primjesama hrastovine iz bačvi u kojima se čuvaju.” ii) nova formulacija: „Izgled: intenzivna boja mahagonija. Miris: snažni octeni mirisi s primjesama hrastovine iz bačvi u kojima se čuvaju.” iii) razlog: Mijenja se organoleptička analiza te su postavljene objektivne, kvantitativno odredive i mjerljive vrijednosti da bi gospodarski subjekti mogli jamčiti relevantne provjere proizvoda i da bi se osiguralo certificiranje trećih strana u vezi s tijelima nadležnima za ocjenu sukladnosti. Kao što je prethodno navedeno, brišu se književni opisi koji se ne mogu certificirati, npr. „koja odražava svilenkasti glavni dio octa” i „s notama likerskih vina”.

5.2. Dokaz o podrijetlu

12. Odjeljak D.3. specifikacije („Certificiranje serije”) mijenja se na sljedeći način bez utjecaja na jedinstveni dokument: i) izvorni tekst: „D.3) Certificiranje serije Da bi se ishodilo certificiranje gotovog proizvoda, registrirani proizvođač mora voditi evidenciju o svim koracima poduzetima tijekom proizvodnje. Vino kao sirovinu mora certificirati regulatorno tijelo za „Condado de Huelva” i mora biti upisano u prethodno spomenutu „knjigu ulazaka i izlazaka”. Kad vino postane ocat, nazivne količine proizvedenog octa, s proizvedenom hlapljivom kiselinom, moraju se registrirati i dodati postojećim zalihama vinskog podruma. Prije pakiranja i prodaje octa vinski podrum mora obavijestiti tehnički odjel regulatornog tijela, koji će uzeti uzorke za analizu parametara iz točke B.3. ove specifikacije. Kada regulatorno tijelo analizira uzorke, prema potrebi će odobriti prodaju ili pakiranje, predati oznake kvalitete i certificirati seriju iz koje je uzet uzorak. Kada proizvođač stavi ocat na tržište, regulatorno tijelo prati odabrane serije, uzimajući uzorke na prodajnim mjestima i prikupljajući vanjske podatke o proizvodu.” ii) nova formulacija: „D.3. Certificiranje Da bi se ishodilo certificiranje gotovog proizvoda, registrirani proizvođač mora voditi evidenciju o svim koracima poduzetima tijekom proizvodnje. Vino kao sirovina mora imati oznaku izvornosti ,Condado de Huelva՚ i biti upisano u prethodno spomenutu ,knjigu ulazaka i izlazaka՚. Kad vino postane ocat, nazivne količine proizvedenog octa s proizvedenom hlapljivom kiselinom moraju se registrirati i dodati u postojeće zalihe vinskog podruma. Kada proizvođač stavi ocat na tržište, nadzornici regulatornog tijela odabiru serije, uzimaju uzorke na prodajnim mjestima i prikupljaju vanjske podatke o proizvodu.” iii) razlog: Serijsko certificiranje kao praksa nije dozvoljeno normom ISO/IEC 17065:2012. Brišu se navod certificiranja regulatornog tijela, zahtjevi za tehničke službe regulatornog tijela u vezi s uzimanjem uzoraka te odobrenje proizvoda za prodaju ili pakiranje. U skladu s izmjenom 1. briše se navod certificiranja regulatornog tijela. Kad je riječ o uzimanju uzoraka, to je dio sustava gospodarskog subjekta za samoprovjeru, zajedno s odgovornošću za prodaju i pakiranje.

5.3. Metoda proizvodnje

13. Odjeljak E.1. specifikacije („Vinagre del Condado de Huelva”) mijenja se bez utjecaja na jedinstveni dokument: i) izvorni tekst: Izvorni tekst ne postoji. ii) nova formulacija: — Dodaje se novi stavak na početku odjeljka: „Postoje dvije metode za proizvodnju octa ‚Vinagre del Condado de Huelva‘: industrijska metoda dubinskog vrenja i tradicionalna metoda površinskog vrenja.” iii) razlog: Dodaje se uvodni stavak kako bi se pojasnilo da postoje dvije metode proizvodnje: industrijska i tradicionalna.

14. Tekst iz četvrtog stavka odjeljka E.1. specifikacije („Vinagre del Condado de Huelva”) briše se bez utjecaja na jedinstveni dokument: i) izvorni tekst: „[...] minimalni ukupni sadržaj octene kiseline iznosi 70 g/l, a ostatni sadržaj alkohola ne smije prekoračiti 0,5 % vol.” ii) nova formulacija: Izbrisano. iii) razlog: U skladu s izmjenama 6. i 7.

15. Tekst na kraju odjeljka E.1. specifikacije („Vinagre del Condado de Huelva”) dodaje se bez utjecaja na jedinstveni dokument: i) izvorni tekst: Izvorni tekst ne postoji. ii) nova formulacija: Dodaje se sljedeći stavak: „Tradicionalnu metodu površinskog vrenja karakterizira djelovanje octenih bakterija u izravnom dodiru s plinovitim kisikom na granici tekućine i plina. Primjer je orleanska metoda koja se upotrebljava na ovom području.” iii) razlog: Specifikacija proizvoda sadržavala je opis industrijske metode koja se razlikuje od tradicionalne metode na predmetnom području. Opis tradicionalne metode greškom je izostavljen.

16. Mijenjaju se odjeljak E.2. specifikacije („Vinagre del Condado de Huelva Viejo”) i točka 5.1. jedinstvenog dokumenta: i) izvorni tekst: „‚Vinagre Viejo Solera‘ i ‚Vinagre Viejo Reserva‘ izlažu se starenju na temelju tradicionalnog sustava ‚criaderas y soleras‘, dinamičnog sustava u kojem se bačve i badnjevi od američkog hrasta slažu u piramide. Mlađi se octi miješaju sa starijim octima ‚škropljenjem‘ octa od najvišeg reda hrpe (‚criadera‘) do najnižeg reda (‚solera‘), iz kojeg se ekstrahira ocat. Zatim se prostor stvoren u bačvama ili badnjevima puni sljedećim najstarijim octom i tako dalje. Ovaj postupak ekstrakcije i ‚škropljenja‘ naziva se ‚correr escalas‘, a njime se dobiva ocat od vina raznih berbi koja konačnom proizvodu daju ujednačenost.” ii) Nova formulacija: „‚Vinagre Solera‘ i ‚Vinagre Reserva‘ izlažu se starenju na temelju tradicionalnog sustava ,‚criaderas y soleras‘, dinamičnog sustava u kojem se bačve i badnjevi od američkog hrasta slažu u redove. Mlađi se octi miješaju sa starijim octima. Zatim se prostor stvoren u bačvama ili badnjevima puni sljedećim najstarijim octom i tako dalje.” iii) razlog: Briše se navod piramidne strukture redova i pojednostavnjuje se opis starenja u odnosu na praksu „correr escalas” postupkom ekstrakcije i „škropljenja”. Razlog je taj što oblik redova nije povezan s kvalitetom proizvoda ako se mlađi octi miješaju sa starijima. Brišu se i sljedeće rečenice: „Procjenjuje se da volumen kisika koji prolazi kroz drvo iznosi 25 cm3 po litri godišnje. To ovisi o debljini i prirodi drva”. Briše se navod da kisik prolazi kroz drvo jer je opisan i nije parametar kvalitete koji se može certificirati.

5.4. Povezanost

17. Mijenjaju se odjeljak G.3. specifikacije („Ljudska povezanost”) i točka 5.1. jedinstvenog dokumenta: Sve izmjene iz ovog odjeljka već su prethodno objašnjene. Ne utječu na povezanost jer se odnose isključivo na sljedeće: — tradicionalnu metodu proizvodnje u skladu s izmjenom 13., — pojednostavnjenje navoda o vrstama octa „Vinagre Condado de Huelva Viejo” u skladu s izmjenom 9., — brisanje navoda o prolasku kisika kroz drvo u skladu s izmjenom 16., — pojašnjenje da se koncentracija do 3 % vol. i hlapljiva kiselost od 70 g/l odnose na stare octe u skladu s izmjenom 2.

5.5. Ostalo

18. Odjeljak H. specifikacije („Nadzorno tijelo”) mijenja se kako slijedi bez utjecaja na jedinstveni dokument: i) izvorni tekst: „Sukladnosti sa specifikacijom prije stavljanja proizvoda na tržište provjerava se u skladu s Uredbom Vijeća (EZ) br. 510/2006 od 20. ožujka 2006. Nadležno nadzorno tijelo jest Glavna uprava za industriju i kvalitetu poljoprivredno-prehrambenih proizvoda pri Ministarstvu poljoprivrede i ribarstva Vlade Autonomne zajednice Andaluzije – C/Tabladilla, s/n, 41071 Sevilla. Telefon: 955 032 278, telefaks: 955 032 112. E-pošta: dgipa.cap@juntadeandalucia.es. Informacije o tijelima koja su odgovorna za provjeru sukladnosti za zahtjevima iz ove specifikacije potražite na sljedećoj adresi: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/vinagres.html. Pojedine funkcije ovise o provjerama sukladnosti sa specifikacijom prije stavljanja proizvoda na tržište.” ii) nova formulacija: „H. Provjera sukladnosti sa specifikacijom proizvoda. Nadležno tijelo imenovano odgovornim za provjere jest Glavna uprava za poljoprivredno-prehrambenu industriju, inovacije i prehrambeni lanac nabave pri Ministarstvu poljoprivrede, stočarstva, ribarstva i održivog razvoja Vlade Autonomne zajednice Andaluzije – C/Tabladilla, s/n, 41071 Sevilla. Telefon: 955 032 278, telefaks: 955 032 112. E-pošta: dgiica.cagpds@juntadeandalucia.es. Informacije o tijelima koja su odgovorna za provjeru sukladnosti za zahtjevima iz ove specifikacije potražite na sljedećoj adresi: http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-vinagres.html.” iii) razlog: Izmjene teksta odražavaju mjerodavno zakonodavstvo Europske unije i naziv nadležnog tijela.

19. Mijenjaju se odjeljak I. specifikacije („Označivanje”) i točka 3.6. jedinstvenog dokumenta: i) izvorni tekst: „Oznake koje je odobrilo regulatorno tijelo i pečati jamstva kojima se potvrđuje autentičnost proizvoda moraju sadržavati riječi ‚Vinagre del Condado de Huelva‘.” ii) nova formulacija: „Oznake i pečate jamstva zaštićenih proizvoda mora potvrditi i registrirati regulatorno tijelo. Sva ambalaža korištena za stavljanje octa na tržište mora nositi, na način da ih nije moguće ponovo upotrijebiti, pečate kvalitete ili numerirane pečate koje je izdalo regulatorno tijelo ili, po potrebi, numerirane sekundarne oznake u skladu sa standardima koje je postavilo regulatorno tijelo. Regulatorno tijelo nikada ne smije svojim djelovanjem u vezi s tim oznakama diskriminirati nijedan gospodarski subjekt koji se pridržava specifikacije.” iii) razlog: Proširuje se i poboljšava tekst ovog odjeljka kako bi se zajamčilo da regulatorno tijelo ne diskriminira nijedan gospodarski subjekt koji se pridržava specifikacije proizvoda.

20. Briše se odjeljak J. specifikacije proizvoda („Zakonodavni zahtjevi”) bez utjecaja na jedinstveni dokument jer nije nužan prema mjerodavnom zakonodavstvu Europske unije.

JEDINSTVENI DOKUMENT

„Vinagre del Condado de Huelva”

EU br.: PDO-ES-0724-AM01 – 19.7.2017.

ZOI (X) ZOZP ( )

1. Naziv

„Vinagre del Condado de Huelva”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

„Vinagre del Condado de Huelva” jest vinski ocat dobiven octenim vrenjem vina s oznakom izvornosti „Condado de Huelva”.

Fizičke i kemijske karakteristike octa „Vinagre del Condado de Huelva” definirane su kako slijedi:

1. vrijednosti dobivene analizama starih zaštićenih ocata moraju se nalaziti unutar sljedećih granica: a) minimalni ukupni sadržaj octene kiseline: 70 g/l; b) topivi suhi ekstrakt: najmanje 1,30 g po litri i postotnom bodu octene kiseline; c) sadržaj pepela: između 1 g/l i 7 g/l; d) sadržaj acetoina: najmanje 100 mg/l;

2. vrijednosti dobivene analizama neostarjelih zaštićenih ocata moraju se nalaziti unutar sljedećih granica: a) minimalni ukupni sadržaj octene kiseline: 60 g/l; b) topivi suhi ekstrakt: najmanje 1,30 g po litri i postotnom bodu octene kiseline; c) sadržaj acetoina: najmanje 35 mg/l. Organoleptička svojstva octa „Vinagre del Condado de Huelva” definirana su kako slijedi:

1. „Vinagre Condado de Huelva”

Ocat proizveden octenim vrenjem vina s oznakom izvornosti „Condado de Huelva” i ostatnim sadržajem alkohola iz upotrijebljenog vina do 1,5 % vol.

Organoleptička analiza

Izgled: svijetložute do jantarne boje, laganog intenziteta.

Miris: octeni mirisi s primjesama vina.

Okus: blag vinski okus uravnotežene kiselosti. Dugotrajan, s primjesama koštuničavog voća.

2. „Vinagre Condado de Huelva Viejo”

„Vinagre del Condado de Huelva” izlaže se starenju u bačvama ili badnjevima od hrastovine te se obogaćuje likerskim i kvalitetnim likerskim vinima s oznakom izvornosti „Condado de Huelva”, a ostatni sadržaj alkohola iz tih vina ne smije prekoračiti 3 % vol.

Postoje tri potkategorije ovog octa koje se razlikuju po vrsti i trajanju starenja.

2.1. Vinagre Solera

Ovo je ocat „Vinagre del Condado de Huelva” izložen starenju tradicionalnom dinamičnom metodom tijekom najmanje šest mjeseci.

Organoleptička analiza

Izgled: jantarna boja s primjesama mahagonija i srednjeg intenziteta.

Miris: octeni mirisi s primjesama orašastih plodova.

Okus: vinski okus, pun i ujednačen na nepcu.

2.2. Vinagre Reserva

Ovo je ocat „Vinagre del Condado de Huelva” izložen starenju tradicionalnom dinamičnom metodom tijekom najmanje dvije godine.

Organoleptička analiza

Izgled: boja mahagonija s jantarnim nijansama i vrlo jakog intenziteta.

Miris: snažan miris vrlo octenog intenziteta s primjesama sušenog voća.

Okus: vrlo kiseo na nepcu, suh ili sladak.

2.3. Vinagre Añada

Ovo je ocat „Vinagre del Condado de Huelva” izložen starenju statičnom metodom u drvenim bačvama tijekom najmanje tri godine.

Organoleptička analiza

Izgled: intenzivna boja mahagonija.

Miris: snažni octeni mirisi s primjesama hrastovine iz bačvi.

Okus: pun, kiseo, bogato uravnotežen na nepcu. Naknadni okus dug je i intenzivan. Podsjeća na orašaste plodove i začine.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovina iz koje je proizveden ocat jest bijelo vino ili likersko vino s oznakom izvornosti „Condado de Huelva”, čije se područje proizvodnje potpuno podudara sa zemljopisnim područjem ZOI-ja „Vinagre del Condado de Huelva”. Dakle, korišteno vino potječe isključivo sa zemljopisnog područja koje je definirano za ocat.

3.4. Posebni proizvodni postupci koji se moraju provesti na određenom zemljopisnom području

–

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

Oznake i pečate jamstva zaštićenih proizvoda mora potvrditi i registrirati regulatorno tijelo.

Sva ambalaža korištena za stavljanje octa na tržište mora nositi, na način da ih nije moguće ponovo upotrijebiti, pečate kvalitete ili numerirane pečate koje je izdalo regulatorno tijelo ili, po potrebi, numerirane sekundarne oznake u skladu sa standardima koje je postavilo regulatorno tijelo.

Regulatorno tijelo nikada ne smije svojim djelovanjem u vezi s tim oznakama diskriminirati nijedan gospodarski subjekt koji se pridržava specifikacije.

4. Sažeta definicija zemljopisnog područja

ZOI „Vinagre del Condado de Huelva” obuhvaća općine Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor i Villarrasa. Područje se proteže duž ravnice donjeg tok rijeke Guadalquivir i graniči s Nacionalnim parkom Doñana.

5. Povezanost sa zemljopisnim područjem

5.1. Posebnosti zemljopisnog područja

a) Prirodni čimbenici

Karakteristike ocata „Condado de Huelva” prvenstveno su rezultat prirodnog okruženja u kojem se octi proizvode i izlažu starenju. Na njih na dubok i jedinstven način utječe blizina Nacionalnog parka Doñana, koji se smatra jednim od pluća Europe. Područje ZOI-ja „Condado de Huelva” poznato je kao „Entorno de Doñana” (regija Doñana).

Područje ZOI-ja „Condado de Huelva” nalazi se u depresiji rijeke Guadalquivir, u jugoistočnom kvadrantu provincije Huelva, a proteže se od obronaka planinskog lanca Sierra de Aracena do obale i graniči s Nacionalnim parkom Doñana.

Krajolik područja na kojem se ocat proizvodi i izlaže starenju ravan je ili blago valovit, nagibi nigdje ne prekoračuju 17 %, nadmorska visina povećava se od 50 m do 180 m s juga prema sjeveru, a tlo je ujednačeno zbog sastava bogatog matičnog supstrata.

Zahvaljujući zemljopisnom položaju područje ZOI-ja „Condado de Huelva” ima mediteransku klimu, no reljef ga izlaže Atlantskom oceanu, što donosi oceanske utjecaje. Dakle, klima je relativno vlažna.

— Prosječna maksimalna temperatura stabilno se zadržava na oko 22,5 oC.

— Prosječne minimalne temperature iznose od 9,8 oC do 11,9 oC.

— Prosječna godišnja temperatura varira od 15,8 °C do 16,9 °C.

— Količina padalina varira od 810 mm do 716 mm.

— Područje u prosjeku godišnje ima 3 000 do 3 100 stvarnih sunčanih sati.

— Relativna vlažnost iznosi od 60 % do 80 %.

b) Ljudski čimbenik

U području ZOI-ja „Condado de Huelva” proizvode se dvije vrste octa.

Prva je vrsta neostarjeli „Vinagre del Condado de Huelva”, koji se dobiva octenim vrenjem bijelog ili likerskog vina s oznakom izvornosti „Condado de Huelva” na temelju industrijske metode dubinskog vrenja uz djelovanje bakterijske kulture u vinu koje se prerađuje u ocat i stalno zasićivanje vina finim mjehurićima zraka.

Da bi se dobila ovakva vrsta octa, vino vrije na temperaturi od 28 oC do 33 oC, a prozračivanje mora biti prikladne kvalitete i kvantitete.

Druga je vrsta „Vinagre Condado de Huelva Viejo”, koja se dijeli na tri podvrste prema vrsti i duljini starenja: „Vinagre Solera”, „Vinagre Reserva” i „Vinagre Añada”.

„Vinagre Solera” i „Vinagre Reserva” izlažu se starenju na temelju tradicionalnog sustava „criaderas y soleras”, dinamičnog sustava u kojem se bačve i badnjevi od američkog hrasta slažu u kaskade. To znači da se mlađi octi miješaju sa starijima. Zatim se prostor stvoren u bačvama ili badnjevima puni sljedećim najstarijim octom i tako dalje. Tako se dobiva ocat od vina raznih berbi, čiji konačni proizvod karakterizira ujednačenost. Jedinstvena značajka octa iz područja ZOI-ja „Condado de Huelva” jest to da mu se tijekom starenja i do ekstrakcije konačnog proizvoda dodaje likersko vino ili kvalitetno likersko vino s oznakom izvornosti „Condado de Huelva” – ili ga se njime obogaćuje – čime se olakšava oksidacija, poboljšava miris octa stvaranjem estera i hrane kisele bakterije alkoholom iz likerskog vina da se već stvorena octena kiselina ne bi razgradila.

„Vinagre Solera” izlaže se starenju najmanje šest mjeseci u bačvama ili badnjevima od hrastovine, a „Vinagre Reserva” najmanje 24 mjeseca.

Za razliku od „Vinagre Solera” i „Vinagre Reserva”, „Vinagre Añada” izlaže se starenju najmanje 36 mjeseci tradicionalnom, statičnom metodom „Añadas”. Ovaj se ocat izlaže starenju u bačvama ili badnjevima u koje se smije dodati samo likersko ili kvalitetno likersko vino. Proizvodi se od vina iz jedne berbe jer ne dolazi do miješanja, a karakteristike su specifične za predmetnu berbu. Kao što je slučaj pri primjeni sustava „criaderas y soleras”, dodavanjem likerskog i kvalitetnog likerskog vina tijekom starenja konačnom se proizvodu daju jedinstvene karakteristike.

Sobe za starenje osmišljene su za održavanje stalne temperature između 15 °C i 18 °C tijekom cijele godine uz najveću moguću relativnu vlažnost (između 60 % i 80 %), dobru prozračenost i primjerenu orijentaciju. To se postiže visokim stropovima, ispravno orijentiranim prozorima i škropljenjem glinenih podova vodom tijekom razdoblja visokih temperatura, čime se stvara mikroklima potrebna za optimalno starenje ocata.

Bačve i badnjevi od američkog hrasta koji se upotrebljavaju u području ZOI-ja „Condado de Huelva” igraju ključnu ulogu u poboljšavanju kvalitete octa tijekom starenja. Poroznost hrastovine omogućuje da ocat dođe u dodir s kisikom u zraku, što uzrokuje oksidaciju, a ona potiče starenje.

Tijekom starenja dolazi do promjena u kemijskom sastavu octa, a time i u njegovim karakteristikama. Djeluju sljedeći procesi:

— isparavanje,

— izravna ekstrakcija iz drva,

— reakcije između sastojaka drva i octa koji se izlaže starenju,

— reakcije između sastojaka octa koji se izlaže starenju,

— kemijski procesi poput oksidacije i hidrolize.

5.2. Posebnosti proizvoda

Octi obuhvaćeni oznakom izvornosti „Vinagre del Condado de Huelva” proizvode se octenim vrenjem vina s oznakom izvornosti „Condado de Huelva” te, ovisno o tome izlažu li se starenju, mogu uključivati „Vinagre del Condado de Huelva” i „Vinagre Viejo del Condado de Huelva”.

a) „Vinagre Condado de Huelva”

Ocat proizveden octenim vrenjem vina s oznakom izvornosti „Condado de Huelva” i ostatnim sadržajem alkohola iz upotrijebljenog vina do 1,5 % vol.

Organoleptička analiza

Izgled: svijetložute do jantarne boje, laganog intenziteta.

Miris: octeni mirisi s primjesama vina.

Okus: blag vinski okus uravnotežene kiselosti. Dugotrajan, s primjesama koštuničavog voća.

b) „Vinagre Condado de Huelva Viejo”

„Vinagre del Condado de Huelva” izlaže se starenju u bačvama ili badnjevima od hrastovine, a jedinstven je po tome što se tijekom starenja obogaćuje likerskim i kvalitetnim likerskim vinima s oznakom izvornosti „Condado de Huelva”, koja mu daju jedinstvene karakteristike, a ostatni sadržaj alkohola iz tih vina ne smije prekoračiti 3 % vol.

Postoje tri potkategorije ovog octa koje se razlikuju po vrsti i trajanju starenja.

Organoleptička analiza

1. Vinagre Solera Izgled: jantarna boja s primjesama mahagonija i srednjeg intenziteta. Miris: octeni mirisi s primjesama orašastih plodova. Okus: vinski okus, pun i ujednačen na nepcu.

2. Vinagre Reserva Izgled: boja mahagonija s jantarnim nijansama i vrlo jakog intenziteta. Miris: snažan miris vrlo octenog intenziteta s primjesama sušenog voća. Okus: vrlo kiseo na nepcu, suh ili sladak.

3. Vinagre Añada Izgled: intenzivna boja mahagonija. Miris: snažni octeni mirisi s primjesama hrastovine iz bačvi. Okus: pun, kiseo, bogato uravnotežen na nepcu. Naknadni okus dug je i intenzivan. Podsjeća na orašaste plodove i začine.

5.3. Uzročna povezanost zemljopisnog područja i kvalitete ili karakteristika proizvoda

Razlikovne karakteristike octa „Vinagre del Condado de Huelva” većinom su posljedica sirovine od koje se proizvodi – vina s oznakom izvornosti „Condado de Huelva”, kojem jedinstvene karakteristike daje domaća sorta grožđa Zalema, koja je domaća i isključiva za definirano zemljopisno područje, te proizvodnja i starenje u području ZOI-ja „Condado de Huelva”.

Usto, zahvaljujući zemljopisnom položaju područja koje obuhvaća oznaka izvornosti oksidaciju potiču visoka relativna vlažnost, blage temperature i visok sadržaj kisika u zraku kao posljedica blizine Atlantskog oceana i Nacionalnog parka Doñana.

Ravni ili blago valoviti krajolik olakšava dolazak zračnih struja. Orijentacija i arhitektura soba za starenje omogućuju dobru prozračenost te potiču prijenos kisika kroz hrastovinu bačvi i badnjeva.

Klimatski uvjeti omogućuju starenje octa čak i u zatvorenim dvorištima proizvođačevih objekata.

Vrijednost parametara određuje karakteristike ocata.

— Ostatni sadržaj alkohola rezultat je obogaćivanja ocata likerskim vinima ili kvalitetnim likerskim vinima s oznakom izvornosti „Condado de Huelva”, a u starim octima može iznositi do 3 % vol.

— Poroznost drva od kojeg se proizvode bačve i badnjevi omogućuje da ocat dolazi u dodir s kisikom, što olakšava octeno vrenje i daje starim octima minimalni sadržaj hlapljive kiseline od 70 g/l.

— Tijekom starenja volumen octa smanjuje se hlapljenjem, čime se povećava suhi ekstrakt, koji se dodatno povećava kada se tvari ekstrahiraju kroz drvo te sastojci drva i octa međusobno reagiraju.

— Škropljenje glinenih podova vodom postupak je kojim se u sobama za starenje octa kontrolira relativna vlažnost i temperatura da bi se osigurala njihova stabilnost tijekom cijeloga starenja, potaknulo sazrijevanje ocata i smanjili gubitci uslijed isparavanja.

— Tijekom starenja smanjuje se udio lignina u drvu hidrolizom, koju uzrokuju etanol i voda. Hidroliza je glavni način kako tvari prolaze kroz bačvu ili badanj, ulaze u ocat te utječu na miris i boju starih ocata.

Upućivanje na objavu specifikacije

(članak 6. stavak 1. drugi podstavak ove Uredbe)

Uvid u specifikaciju moguć je na internetskim stranicama Ministarstva poljoprivrede, stočarstva, ribarstva i održivog razvoja (https://juntadeandalucia.es/organismos/agriculturaganaderiapescaydesarrollosostenible.html) klikom na sljedeće: „Áreas de actividad”/„Industrias y Cadena Agroalimentaria”/„Calidad y Promoción”/„Denominaciones de calidad”/„Vinagres”, ili klikom za sljedeću poveznicu: http://www.juntadeandalucia.es/export/drupaljda/PC_DOP_Vinagre_Condado_modificado.pdf

(1) SL L 343, 14.12.2012., str. 1.